Twee liggame in see gevindTwee liggame is Dinsdag in die see by Long Beach in Simonstad en Hangklip tussen Gordonsbaai en Kleinmond gevind. (Foto: NSRI-webblad / Stasie 42 / Kleinmond) Twee liggame is Dinsdag kort ná mekaar in die see by Long Beach in Simonstad en Hangklip tussen Gordonsbaai en Kleinmond in die Wes-Kaap gevind. Volgens die Nasionale Seereddingsinstituut (NSRI) het ooggetuies omstreeks 09:13 ŉ liggaam ŉ entjie van die kus by die Long Beach-strand gewaar. ŉ NSRI-span en ŉ polisieduikspan is gevolglik na die toneel ontbied. “By aankoms is die liggaam van ŉ volwasse man deur polisieduikers uit die see gehaal, op ons reddingsboot geplaas en na die NSRI-Simonstad se reddingsbasis geneem,” het Darren Zimmerman, die NSRI se Simonstad-stasiebevelvoerder, gesê. “Sy liggaam is deur die forensiese patalogiedienste verwyder.” Volgens Zimmerman was die man se familie ook teenwoordig en word deur beraders ondersteun. “Die man was moontlik by plaaslike padwerkery werksaam en het die oggend (7 Junie) van sy pos by die betrokke padwerkeenheid verdwyn voordat hy later in die see aangetref is.” Die NSRI in Kleinmond is omstreeks 09:30 op dieselfde dag na Hangklip tussen Gordonsbaai en Kleinmond ontbied nadat mense ŉ tweede liggaam naby die kus in dié gebied sien dryf het. Volgens Michael Markovina, ŉ NSRI-beampte in Kleinmond, is die liggaam van nog ŉ volwasse man in dié omgewing uit die see gehaal nadat die NSRI en polisie ontbied is. “Die liggaam van die man is na die Hangklip-helling by Maasbaai geneem en deur forensiese patalogiedienste verwyder. “Dit is nie duidelik of die liggaam dalk dié van ŉ man is wat ŉ week gelede in die omgewing verdwyn het nie. Die polisie ondersteun die familie in die saak.” Volgens die NSRI is die polisie tans met twee geregtelike doodsondersoeke besig. “Ons loof die noue samewerkingsverhouding tussen die NSRI, polisie, nooddienswerkers van provinsiale gesondheidsdienste, Cape Medical Response (CMR), die polisie se duikeenheid en forensiese patalogiedienste,” het die NSRI in sy verklaring gesê. Maroela Media het ŉ navraag aan die polisie gestuur en wag tans op terugvoer.